钦定古今图书集成/理学汇编/文学典/第086卷 > 马祖常
## 钦定古今图书集成/理学汇编/文学典/第086卷 > 马祖常

按《元史》本传：“祖常，字伯庸，世为雍古部，居靖州天山。
有锡里吉恩者，于祖常为高祖，金季为凤翔兵马判
官，以节死，赠恒州刺史，子孙因其官，以马为氏。曾祖
月合乃从世祖征宋，留汴掌馈饷，累官礼部尚书。父
润，同知漳州路总管府事，家于光州。祖常七岁知学，
得钱即以市书。十岁时，见烛欹烧屋，解衣沃水以灭”
火，咸嗟异之。既长，益笃于学。蜀儒张䇓讲道仪真，往
受业其门，质以《疑义》数十，䇓甚器之。延祐初，科举法
行，乡贡、会试皆中第一，廷试为第二人，授应奉翰林
文字，拜监察御史。是时，仁宗在御已久，犹居东宫，饮
酒常过度。祖常上书，请“御正衙，立朝仪，御史执简，太
史执笔，则虽有怀奸利己，乞官求赏者，不敢出诸口。
天子承天地祖宗之重，当极调摄。至于酒醴，近侍进
御，当思一献百拜之义。”英宗为皇太子，又上书请慎
简师傅，于是奸臣铁木迭儿为丞相，威权自恣。祖常
知其盗，观国史，率同列劾奏其十罪，仁宗震怒，黜之。
秦州山移，祖常言：“山不动之物，今而动焉，由在野有
当用不用之贤，在官有当言不言之佞，故致然尔。”疏
闻，大臣皆家居待罪。祖常荐贤拔滞，知无不言。俄改
宣政院经历，月馀辞归。起为社稷署令。亡何，奸臣复
相，左迁开平县尹，因欲中伤之，遂退居光州。久之，奸
臣既死，乃除翰林待制。泰定建储，擢典宝少监、太子
左赞善，寻兼翰林直学士，除礼部尚书。丁祖母忧，起
为右赞善，复除礼部尚书，寻辞归。天历元年，召为燕
王内尉，仍入礼部。两知贡举，一为读卷官，时称得人。
陞参议中书省事，参定亲郊礼仪，充读册祝官。拜治
书侍御史。历徽政副使，迁江南行台中丞。元统元年，
召议新政，赐白金二百两、钞万贯，又历同知徽政院
事，遂拜御史中丞。帝以其有疾，诏特免朝礼，光禄日
给上尊。祖常持宪，务存大体。西台御史劾其僚禁酤
时，面有酒，容以苛细黜之。山东廉访司言孔氏讼事，
以事关名教，不行按者，亦引去。除枢密副使。顷之，辞职归光州。复除江南行台中丞，又迁陕西行台中丞，
皆以疾不赴。至元四年卒，年六十。赠摅忠宣宪协正
功臣、河南行省右丞、上护军、魏郡公，谥文贞。祖常立
朝既久，多所建明。尝议：“今国族及诸部，既诵圣贤之
书，当知尊诸母以厚彝伦。”又议：“将家子弟骄脆，有孤
任使，而庶民有挽强蹶张老死草野者，当建武学、武
举，储材以备非常。”时虽弗用，识者韪之。祖常工于文
章，宏赡而精核，务去陈言，专以先秦、两汉为法，而自
成一家之言，尤致力于诗，圆密清丽，大篇短章，无不
可传者。有文集行于世。尝预修《英宗实录》，又译论《皇
图大训》《承华事略》，又编集《列后金鉴》《千秋记略》以进，
受赐优渥。文宗尝驻跸龙虎台，祖常应制赋诗，尤被
叹赏，谓“中原硕儒唯祖常”云。